Gandia celebra aquest dijous les jornades 'Gandia en construcció: cap a un nou model d?urbanisme?'
28 gener 2025

## Gandia celebra aquest dijous les jornades 'Gandia en construcció: cap a un nou model d?urbanisme?'28 gener 2025Última actualització: 28 gener 2025

![](../gestion/img/a71ef80c995cf0ea26487de305593f9cbe8d64fc48eacf90c9dffceb3491a285.jpg)  
  

La regidora delegada de Participació Ciutadana, **Liduvina Gil**, acompanyada per **Francisco Escrivà** i **Laura Morant**, de la Federació Local d’Associacions de Veïns i Consumidors de Gandia (FedAVeïns), ha presentat aquest matí les jornades “Gandia en construcció: cap a un nou model d’urbanisme”, que se celebraran el pròxim 30 de gener a partir de les 18.30 hores a la Casa de la Marquesa.

Tal com ha afirmat Gil, “_aquest tipus d’iniciatives són molt importants per desenvolupar un comportament democràtic participatiu. És necessari fomentar la participació de la ciutadania en els projectes de futur per a incloure tots els punts de vista_.”

Per la seua banda, Escrivà ha recordat que aquest tipus de jornades s’han realitzat en altres ocasions per a “_incentivar el debat sobre temes importants de la ciutat. Creiem que es pot aportar molt des del positivisme i la nostra intenció és que després d’aquesta jornada puguem abordar altres blocs com comerç i turisme i un altre d’educació. Vull agrair el treball de la regidora perquè és un poc difícil coordinar tantes persones_”, ha conclòs.

Laura Morant també ha destacat que _“hem d’apropar el debat a les associacions de Gandia. No es tracta de criticar les propostes ni de menysprear el treball. Tot el contrari, hem de ser capaços de posar en valor el treball que es fa des de molts àmbits, tant tècnics com polítics.” “Si la ciutadania no participa en els fòrums, difícilment es pot escoltar la seua veu”_, ha conclòs.

Respecte a la jornada, l’alcalde de Gandia serà l’encarregat de l’obertura d’aquestes jornades que, a partir de les 18.40 hores, abordarà en una taula redona la temàtica central de la jornada amb la participació de Camiló Peiró, president de l’Associació de Promotors Immobiliaris, Constructors i Agents Urbanitzadors de la Safor; Blanca Peñín, arquitecta urbanística de Peñín Arquitectes; Josep Blasco, cap de servei d’Infraestructures i Planificació Urbanística de l’Ajuntament de Gandia, i Fernando Mut, arquitecte i exdirector general d’Arquitectura de la Generalitat Valenciana.

Posteriorment, serà el torn per a una taula redona amb la participació dels portaveus dels grups polítics representats al consistori: Adrián Vila, portaveu del Partit Socialista Obrer Espanyol; Víctor Soler, portaveu del Partit Popular; Alícia Izquierdo, portaveu de Més Gandia, i Manuel Millet, portaveu de VOX.

Finalitzades les taules redones i el torn de preguntes, serà el torn per al tancament de la jornada que estarà a càrrec de Maite Alonso, coordinadora general d’Urbanisme i Infraestructures, i Liduvina Gil, regidora delegada de Participació Ciutadana.

[Twittear](https://twitter.com/share)